Chevrolet TrailBlazer

Διαθεσιμότητα

Το όνομα TrailBlazer εμφανίστηκε για πρώτη φορά το 1999, ως ένα πακέτο αισθητικής αναβάθμισης του Chevrolet Blazer, με χρυσαφί διακοσμητική βαφή στις ζάντες και στο λογότυπο «TrailBlazer» στις μπροστινές πόρτες, συν μία σειρά βελτιώσεων στην εξωτερική και εσωτερική αισθητική. Στα τέλη του 2000 όμως, παρουσιάστηκε ένα αυτόνομο μοντέλο TrailΒlazer, με βάση μια εντελώς νέα πλατφόρμα (υπό τον κωδικό GMT360 για το 5-θέσιο, GMT370 για το 7-θέσιο και GMT305 για το GMC Envoy XUV) και αρκετά μεγαλύτερες εξωτερικές διαστάσεις. Επίσημα λανσαρίστηκε στην αγορά των ΗΠΑ τον Φεβρουάριο του 2001.
Για την Αμερική, πάντως, το Blazer συνέχισε να παράγεται παράλληλα με το TrailBlazer έως και το 2005, ως μια φθηνότερη εναλλακτική επιλογή, με την 3-πορτη εκδοχή να συνεχίζει να διατίθεται στο ευρύ κοινό και την 5-πορτη, η οποία διακόπηκε το 2004, μόνο σε εταιρικές πωλήσεις. Σε αντίθεση με το 3-πορτο και 5-πόρτο Blazer, το TrailΒlazer ήταν αποκλειστικά 5-πόρτο. Οι κυριότεροι ανταγωνιστές του TrailBlazer στις ΗΠΑ ήταν τα Dodge Durango, Jeep Grand Cherokee, Ford Explorer και Toyota 4Runner.
Αντιθέτως, στην Ευρώπη το Chevrolet TrailBlazer αντικατέστησε αμέσως το Blazer, με τις πρώτες πωλήσεις να ξεκινούν σε ορισμένες αγορές τον Αύγουστο του 2001, και διατέθηκε επίσημα έως τα τέλη του 2006 (ειδικότερα στη Γερμανία, από τον Αύγουστο του 2001 έως τον Ιούλιο του 2006). Κυκλοφόρησε με έναν μόνο κινητήρα, τον Atlas LL8, ο οποίος ήταν 6-κύλινδρος σε σειρά (I6) 4.2 λίτρων, βενζίνης, και αποκλειστικά ως 4-κίνητο (στις ΗΠΑ όλες οι εκδόσεις διατέθηκαν και ως πισωκίνητες, με μια έκπτωση στην τιμή πώλησης) και μόνο στην «κοντή» εκδοχή αμαξώματος. Επίσης, διατέθηκε στις εκδόσεις εξοπλισμού LT και LTZ, αν και μεταγενέστερα σε κάποιες χώρες, μεταξύ των οποίων και στην Ελλάδα, η φθηνότερη έκδοση LT τελικώς καταργήθηκε, καθώς σχεδόν όλοι οι τυπικοί αγοραστές των SUV τέτοιων διαστάσεων επέλεγαν την κορυφαία LTZ. Αντιθέτως, στη Βόρεια Αμερική υπήρχε επιπλέον και μια βασική έκδοση LS, με εμφανώς ελλιπή εξοπλισμό, η οποία ξεχωρίζει εύκολα, καθώς ήταν η μοναδική χωρίς δερμάτινο σαλόνι.

Διακρίσεις

Tο TrailBlazer κέρδισε το βραβείο του truck (όπως ονομάζονται στις ΗΠΑ τα οχήματα που ταξινομούνται ως SUV ή ως pick-up) της χρονιάς στη Βόρεια Αμερική (North American Truck of the Year) για την σεζόν του 2002. Επιπρόσθετα, ο 6-κύλινδρος σε σειρά (I6) 4.2 λίτρων κινητήρας Atlas LL8, ήταν μέσα στην λίστα Ward's 10 Best Engines, με τους 10 καλύτερους κινητήρες, κατά τα έτη 2002, 2003, 2004 και 2005, για τις καινοτομίες που έφερε.

Συγγενικά μοντέλα

Το αμάξωμα του Chevrolet TrailBlazer ήταν τύπου σκάλας, κοινώς «χτιστό». Στα πλαίσια της πολιτικής του ομίλου της General Motors, το TrailΒlazer μοιραζόταν το ίδιο σασί, τους ίδιους κινητήρες και πολλά στοιχεία στο σαλόνι με αρκετά άλλα μοντέλα από άλλες ομόσταυλες μάρκες, και συγκεκριμένα με τα αμερικανικά GMC Envoy, Buick Rainier και δεύτερης γενιάς Oldsmobile Bravada, με το σουηδικό Saab 9-7X και με το ιαπωνικό Isuzu Ascender.

Εμπορική τοποθέτηση

Σημειωτέον ότι στις Ηνωμένες Πολιτείες όλα τα αμερικανικά συγγενικά μοντέλα κυκλοφορούσαν ως ημι-πολυτελή μεσαία SUV, λόγω της ύπαρξης πολλών μοντέλων SUV αρκετών εταιρειών με πολύ μεγαλύτερες διαστάσεις, ενώ το TrailΒlazer ήταν το φθηνότερο από όλα αυτά τα μοντέλα και, μαζί με το Ascender, το μοναδικό μη πολυτελές ή ημι-πολυτελές. Επίσης, ήταν και το μοναδικό που κυκλοφόρησε επίσημα και ως αστυνομικό αυτοκίνητο, αλλά ποτέ δεν γνώρισε την απήχηση του μεγαλύτερου SUV Chevrolet Tahoe και στην πράξη πολύ λίγα TrailBlazer παραγγέλθησαν από την αμερικανική Αστυνομία.
Αντιθέτως, σε όσα κράτη της Ευρώπης διατέθηκε επίσημα, μεταξύ των οποίων και στην Ελλάδα, το Chevrolet TrailBlazer κυκλοφόρησε εξ αρχής ως μεγάλο SUV πολυτελείας.

TrailBlazer EXT

Ένα πλεονέκτημα, ωστόσο, αποκλειστικά του Chevrolet TrailBlazer και του GMC Envoy, ήταν η διαθεσιμότητα μίας 7-θέσιας έκδοσης, με 3 σειρές καθισμάτων, από το 2002 (σεζόν 2003) έως τις αρχές του 2006. Η 7-θέσια εκδοχή του Chevrolet TrailBlazer έλαβε το όνομα TrailBlazer EXT και του GMC Envoy Envoy XL (επίσης, το συγγενικό Isuzu Ascender ήταν αρχικά αποκλειστικά 7-θέσιο, ενώ από την σεζόν του 2005 και 5-θέσιο).
Και τα δύο μοντέλα έφεραν μακρύτερο μεταξόνιο κατά 16 ίντσες (40,6 εκατοστά) και υψηλότερη οροφή, καθιστώντας ευκολότερη την πρόσβαση στην 3-η πίσω σειρά καθισμάτων. Για τον εξωτερικό παρατηρητή, τα TrailBlazer EXT και Envoy XL ξεχωρίζουν εύκολα από τις πίσω πόρτες, οι οποίες έχουν ένα σχεδόν κάθετο τελείωμα. Αντιθέτως, στα μοντέλα της στάνταρ εκδοχής αμαξώματος, οι πίσω πόρτες έχουν καμπυλωτό τελείωμα στο κάτω μέρος τους, καθώς καταλήγουν στα τόξα πάνω από τους πίσω τροχούς, λόγω του κοντύτερου σασί.
Οι εκδόσεις εξοπλισμού του TrailBlazer EXT ήταν ακριβώς οι ίδιες με του στάνταρ TrailBlazer. Η μοναδική πρακτική διαφορά του EXT ήταν ότι έφερε στάνταρ ράγες οροφής, ενώ στο «κοντό» TrailBlazer ήταν προαιρετικές.
Η παραγωγή του TrailBlazer EXT έληξε στις 20 Φεβρουαρίου 2006. Στην Ευρώπη, η έκδοση αυτή δεν κυκλοφόρησε ποτέ επίσημα και μάλιστα δεν εισήχθη σχεδόν κανένα αντίτυπο, έστω και μεταχειρισμένο, ούτε καν από παράλληλες εισαγωγές, λόγω του υπερβολικά μεγάλου μήκους του αμαξώματος, στα 5,28 μέτρα, που έκανε ασύμφορη την κυκλοφορία του στους ευρωπαϊκούς δρόμους.

TrailBlazer SS

Στο ξεκίνημα της σεζόν του 2006, προστέθηκε η έκδοση υψηλών επιδόσεων Chevrolet TrailBlazer SS (Super Sport) και έγινε έτσι το πρώτο στην ιστορία SUV που απέκτησε την έκδοση αυτή.
Ο κινητήρας του ήταν ο LS2, κυβισμού 6.0 λίτρων V8, που είχε εισαχθεί την σεζόν του 2005, στις Chevrolet Corvette C6, Pontiac GTO και Chevrolet SSR, ταυτόχρονα. Αν και στις Corvette και GTO απέδιδε 400 hp, η ισχύς του στο TrailBlazer SS ήταν 395 hp το 2006 - 2007 και 390 hp το 2008, με ροπή 542 N·m (400 lb·ft), λόγω μιας μικρής διαφοράς στη ρύθμιση, με σκοπό να παράγει μεγαλύτερη ροπή στις χαμηλότερες στροφές. Ακόμα και έτσι πάντως, πετύχαινε επιτάχυνση 0 - 60 mph (0 - 97 km/h) σε 5,5 δευτερόλεπτα και το 1/4 του μιλίου σε 13,9 δευτερόλεπτα, έχοντας φτάσει έως τότε ταχύτητα ακριβώς 100,0 mph (160,9 km/h). Η τελική ταχύτητα περιοριζόταν ηλεκτρονικά στα 130 mph (209 km/h) για λόγους ασφαλείας.
Επιπλέον, η έκδοση SS διέθετε σπορ, επιθετικές πινελιές, που την έκαναν να ξεχωρίζει αισθητικώς από τα άλλα TrailBlazer, καθώς και εξωτερικούς καθρέπτες στο χρώμα του αμαξώματος.
Αν και η έκδοση αυτή δεν διατέθηκε ποτέ επίσημα στην Ευρώπη, στην πράξη κυκλοφόρησε ένας πολύ μικρός αριθμός αντιτύπων από παράλληλες εισαγωγές, σε κάποιες χώρες, μεταξύ των οποίων και στην Ελλάδα.

Ανανέωση του 2005

Στα τέλη του 2005, για την σεζόν του 2006, το TrailBlazer υπέστη μια μικρή αισθητική ανανέωση, με εμφανέστερη διαφορά την μικρότερου μήκους οριζόντια μεταλλική μπαριέρα μπροστά, η οποία περιορίστηκε στη γρίλια και δεν έκοβε πλέον στα δύο και τους προβολείς. Παράλληλα, υπήρξαν και αναβαθμίσεις στο σαλόνι, ιδίως στο ταμπλό.
Οι εξωτερικές ανανεώσεις, ωστόσο, έλαβαν χώρα μόνο στις ανώτερες εκδόσεις εξοπλισμού LT και LTΖ, ενώ η βασική έκδοση LS διατήρησε την εξωτερική εμφάνιση των ετών 2001 - 2005. Ειδικότερα η κορυφαία έκδοση SS, που εισήχθη τότε για πρώτη φορά, έλαβε μια δική της ξεχωριστή από τις άλλες εκδόσεις αισθητική.

Αντικατάσταση του TrailBlazer

Αρχικά, η General Motors σχεδιάζε να προβεί σε αναβάθμιση της πλατφόρμας GMT360, όπου και βασιζόταν το Chevrolet TrailBlazer, με σκοπό να την μετονομάσει σε GMT361 και να βασίσει τον διάδοχο του TrailBlazer σε αυτήν. Το 2006 όμως, άλλαξε γνώμη, θεωρώντας προτιμότερη τη δημιουργία μιας έντελώς νέας και πιο ευέλικτης πλατφόρμας, καθώς η αναβάθμιση της αρχικής κρίθηκε εξαιρετικά δυσχερής και, επιπλέον, οικονομικά ασύμφορη. Τελικώς, η παραγωγή του TrailΒlazer έληξε στις 16 Δεκεμβρίου 2008, αν και τα τελευταία αντίτυπα πωλήθησαν στις ΗΠΑ ως μοντέλα 2009. Ο διάδοχός του, το Chevrolet Traverse, είχε λανσαριστεί ήδη από τον Οκτώβριο του 2008.